壽安雜詩十首 靈山寺
作者：司馬光
朝代：宋

paragraphs: 神林興盡謀早歸，草間露裛行徑微。
忽思靈山去不遠，馬首欲東還向西。
垂鞭縱轡尋山足，洛水逶迤過數曲。
漸聞林下飛泉鳴，未到已覺神骨清。
入門拂去衣上土，先愛娑羅陰滿庭。
庭下雙渠走清澈，羅縠成紋日光徹。
寒聲淅瀝入肝髓，亂影彯蕭動毛髪。
寺僧引我觀泉源，堂東周迴百步寛。
碧頗梨色湛無底，想象必有虬龍蟠。
泉南高山名鳯翅，宛轉抱泉張遠勢。
岸旁脩竹踰萬竿，颯颯長含風雨氣。
寺門下望情豁然，桑柘紛披滿一川。
嵩高女几列左右，王屋太行來掌前。
昔爲孔氏懸泉莊，巖洞猶存荆棘荒。
到今其下多怪石，熊蹲豹攫爭軒昂。
嗟予歸來苦不早，汩没朝市行欲老。
捫蘿躡屣須數遊，筋力支離難自保。